Bjørn Westlie

**Bjørn Petter Westlie** (født 23. juli 1949) er en norsk journalist, forfatter og historiker med doktorgrad. Westlie var tidligere førstelektor ved OsloMet – storbyuniversitetet. Westlie er oppvokst på Majorstua i Oslo. Han har bakgrunn fra ml-bevegelsen, og var medlem av AKP(m-l) fra 1973 til 1982. Westlie var journalist i *[[Klassekampen]]* i 1977-1982.

Han disputerte for doktorgraden 24. september 2018 med avhandlingen *NSB, krigsfangene og andre verdenskrig*. Avhandlingen omhandler blant annet NSBs bruk av sovjetiske krigsfanger til utbygging av jernbanelinjer i Norge.

Westlie arbeidet senere som journalist i avisa *[[Dagens Næringsliv]]*, der han en periode også var korrespondent i Stockholm.

## Bakgrunn
Moren Agnes var venninne av Ruth Maier som hadde flyktet fra nazistene i Østerrike og ble deportert til Auschwitz av den tyske okkupasjonsmakten i samarbeid med norske myndigheter. Faren var frivillig frontkjemper i SS-uniform under andre verdenskrig, dette er tema for Westlies bok *Fars krig* (2008). Foreldrene giftet seg under krigen. Ifølge Westlie forsvarte han resten av livet at han hadde vært med på krigen mot Sovjetunionen, mens behandlingen av jødene plaget ham. Westlie tror at faren og hans kamerater drepte jøder, men at de ikke hadde noen glede av det.

## Jødebo-saken

I en artikkel i *[[Dagens Næringsliv]]* 27. mai 1995 avslørte Westlie hvordan norske jøder ble finansielt plyndret av nordmenn under andre verdenskrig og erstatning aldri gitt. Avisartikkelen omtales den viktigste om holocaust i Norge. Artikkelen ble slått opp på avisen førsteside med overskriften «Det norske jøderanet». I 1945 hadde det såkalte likvidasjonsstyret åtte millioner kroner på konto. Dette var verdier inndratt fra de 2&nbsp;200 jødene i Norge. Westlies artikkel beskrev blant annet hva som skjedde med Bernhard Plesansky og hans familie i Tønsberg. Denne avsløringen dannet sammen med Bjarte Brulands hovedoppgave i historie grunnlaget for etableringen av Skarpnes-utvalget, som skulle utrede erstatningen til norske jøder som mistet sine verdier og eiendommer under krigen.

## Forfatter- og forskerarbeid
Våren 2012 sluttet Bjørn Westlie som journalist i *Dagens Næringsliv* og tiltrådte  en stilling som førstelektor ved Høyskolen i Oslo og Akershus.

Westlie har gitt ut en rekke bøker. I *[[Fars krig]]* forteller han om forholdet til faren, Petter Westlie, som var nazist og frontkjemper under krigen. I 2008 fikk *Fars krig*  Brageprisen i klassen faglitteratur/sakprosa. Westlies mor var vennine av Ruth Maier som flyktet fra Østerrike til Norge og ble sendt til Auschwitz. Boken ble oversatt til ukrainsk i 2014 og til engelsk i 2023.

24. september 2018 disputerte han for doktorgraden i historie med avhandlingen *NSB, krigsfangene og andre verdenskrig*. Boken *Mors valg* (2025) fikk terningkast 6 av VGs anmelder Guri Hjeltnes som beskrev boken som "mesterlig".

## Familie
Bjørn Westlie er gift med forsker og journalist Anne Hege Simonsen.

## Bibliografi
* 1988: *I grenselandet : når forskning flytter grensen mellom liv og død.* Universitetsforlaget 
* 1991: *Maktens ansikt : et portrett av Jens Chr. Hauge* – sammen med Alf Ole Ask. Gyldendal 
* 1995: *Drømmen om det perfekte mennesket. Fra arvehygiene til genhygiene.* Gyldendal
* 1996: *Coming to Terms with the Past.* Institute of the World Jewish Congress
* 2002: *Oppgjør – I skyggen av [[Holocaust]].* Aschehoug ISBN 9788203292415
* 2008: *Fars krig*, Aschehoug ISBN 978-82-03-29164-7
*2008: *Folkemordenes svarte bok* (medforfatter) Universitetsforlaget ISBN 9788215020884
*2010: *Norsk presses historie 1660-2010* (medforfatter), Universitetsforlaget ISBN 9788215016139
* 2012: *Hitlers norske budbringere*, Aschehoug (2012) ISBN 9788203293580
*2013: *Venstreekstremismen* (medforfatter), Dreyer ISBN 9788282650700
*2015: *Fangene som forsvant: NSB og slavearbeiderne på Nordlandsbanen*, Spartacus, ISBN 9788243009134
*2019: *Det norske jødehatet - propaganda og presse under okkupasjonen*, Res Publica, ISBN 9788282260909
*2022: *Mørke år. Norge og jødene på 1930-tallet*, Res Publica, ISBN 9788282262460
*2025: *Mors valg*, Cappelen Damm

## Referanser




## Kilder
*Presentasjon av Bjørn Westlie i Forfatterkatalogen på Forfattersentrums nettsider